Morkel moet Pakistan se boulers helpAllan Donald en Morné Morkel. Foto: Ishara S. Kodikara/AFP. Met boulers soos Shaheen Afridi en Haris Rauf spog Pakistan met ŉ gedugte snelboulaanval. Nou het dié land se krieketunie vir Morné Morkel nadergetrek om sy boulers by te staan. Volgens Cricinfo is Pakistan se krieketbase gereed om Morkel as die land se nuwe boulafrigter aan te stel en hy sal ná vanjaar se Indiese Premierliga (IPL) deel van die afrigtersopset word. Morkel is aan die stuur van die Lucknow Super Giants se boulers in die IPL. Die 38-jarige gewese Proteaspeler is besig om ŉ goeie afrigtersgetuigskrif op te stel. Hy was deel van Namibië se opset tydens die vorige T20-Wêreldbekertoernooi in Australië, terwyl hy ook Durban’s Super Giants se boulers in die SA20-toernooi bygestaan het. Nieu-Seeland se Silwer Varings het hom ook vir die afgelope Wêreldbeker-skouspel in Suid-Afrika nadergetrek. Morkel het in sy internasionale speeldae veral beïndruk met die wip wat hy vanaf enige baanblad kon bewerkstellig en hy het uiteindelik 309 toetspaaltjies laat kantel. Hy het veral ŉ gedugte boulvennootskap saam met Dale Steyn en Vernon Philander gevorm en saam het hulle die Suid-Afrikaners se rooibalkrieketspan na groter hoogtes geneem. Benewens Morkel het Pakistan ook Andrew Puttick genader om sy kolfafrigter te word. Die 42-jarige Puttick was een van die Cape Cobras se groot sterre en hy het amper 11 000 eersterangse lopies in sy 194 wedstryde geslaan. Hy het net een witbalkrieketwedstryd vir Suid-Afrika [teen Nieu-Seeland in 2005] gespeel, maar sedert hy sy kolf weggebêre het, het hy afrigtingservaring saam met die Protea-vrouekrieketspan en die SA A-span opgedoen.